|  |  |
| --- | --- |
|  |  |
| Til høringsparterne på vedlagte høringsliste | 23. maj 2025  2024 - 5524 |

# Høring over udkast til ændring af bekendtgørelse om indgåelse af visse aftaler om parkering og udstedelse af kontrolafgifter på private parkeringsområder

Transportministeriet sender hermed udkast til ændring af bekendtgørelse om indgåelse af visse aftaler om parkering og udstedelse af kontrolafgifter på private parkeringsområder i høring.

Der har fra forskellig side, herunder bl.a. fra Danske Private Parkeringsselskabers Brancheforening (DPPB) og Parkeringsklagenævnet, været fremlagt og anvendt fortolkninger, som ikke vurderes at være i overensstemmelse med de gældende regler. Dette har blandt andet givet sig til udtryk ved, at flere private parkeringsselskaber har etableret forretningskoncepter og metoder, hvorefter det ikke er muligt for selskaberne at anbringe kontrolafgiften umiddelbart synligt på køretøjet eller overgive det til føreren på parkeringsområdet.

Transportministeriet har bl.a. overfor Parkeringsklagenævnet gjort det klart, hvordan reglerne skal forstås. Også Forbrugerombudsmanden har gjort opmærksom på, at ovennævnte koncepter og metoder ikke lever op til reglerne.

Med de gældende regler er der skabt en retsbeskyttelse af bilisten således, at bilisten får viden om en pålagt kontrolafgift umiddelbart på stedet og derved har mulighed for at forholde sig til kontrolafgiften.

Med ændringen af bekendtgørelsen tydeliggøres, at det alene vil være muligt for private parkeringsselskaber at meddele en kontrolafgift til føreren ved, at et dokument, som indeholder oplysning om kontrolafgiften, anbringes umiddelbart synligt på køretøjet eller overgives til føreren på det pågældende parkeringsområde.

Ved afgivelse af høringssvar samtykkes til offentliggørelse af høringssvaret, herunder afsenders navn og adresse, medmindre regler om beskyttelse af personoplysninger indebærer, at høringssvar eller dele heraf ikke kan offentliggøres. Høringssvaret vil blive offentliggjort på [www.høringsportalen.dk](http://www.høringsportalen.dk).

Transportministeriet skal venligst bede om eventuelle bemærkninger **senest den 20. juni 2025.**

Høringssvar bedes sendt til [cac@trm.dk](mailto:cac@trm.dk), cc’ trm@trm.dk med henvisning til sagsnummer 2024 - 5524.

Til orientering vedhæftes fortegnelse over de myndigheder, organisationer mv., der høres over udkastet.

Spørgsmål vedrørende høringen kan stilles til Catherine Christiansen på mail [cac@trm.dk](mailto:cac@trm.dk) og telefon 21 31 15 31.

Med venlig hilsen

Catherine Christiansen  
Fuldmægtig